CELEX: 62018TN0481
Language: sl
Date: 2018-08-01 00:00:00
Title: Zadeva T-481/18: Tožba, vložena 1. avgusta 2018 – Electroquímica Onubense/ECHA

1.10.2018   
            
            
               SL
            
            
               Uradni list Evropske unije
            
            
               C 352/42
            
         
      Tožba, vložena 1. avgusta 2018 – Electroquímica Onubense/ECHA
      (Zadeva T-481/18)
      (2018/C 352/50)
      Jezik postopka: španščina
      
         Stranki
      
      
         Tožeča stranka: Electroquímica Onubense, S.L. (Palos de la Frontera, Španija) (zastopnik: D. González Blanco, odvetnik)
      
         Tožena stranka: Evropska agencija za kemikalije (ECHA)
      
         Predlogi
      
      Tožeča stranka Splošnemu sodišču predlaga, naj sprejme novo sodbo, s katero naj ugotovi, da družba Electroquímica Onubense (EQO) izpolnjuje zahteve za to, da se jo šteje za srednje podjetje, in sicer za namene uporabe pristojbin za registracijo izdelkov pri ECHA.
      
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  S prvim tožbenim razlogom se zatrjuje, da se poročilo o izračunih malih in srednjih podjetij (MSP), ki je priloženo izpodbijani odločbi, sklicuje na njeno povezavo z družbo ERCROS v letih 2013 in 2014 ter da njen avtor zanemarja zelo pomembno informacijo, in sicer da je bila le-ta ustanovljena februarja 2015 z osnovnim kapitalom v višini 3.000 evrov, kar je minimalni zahtevani osnovni kapital na podlagi španske gospodarske zakonodaje. V zvezi s tem se zatrjuje, da je bil osnovni kapital nove družbe odločilen za razglasitev le-te za „majhno podjetje“, saj je družba EQO dejansko izpolnjevala merila, ki jih zahtevajo veljavni predpisi, pri čemer je udeležba družbe ERCROS v njej v nobenem pogledu ne bi mogla spremeniti v „veliko podjetje“.
               
            
                  2.
               
               
                  Z drugim tožbenim razlogom se zatrjuje, da je bila družba ECROS edini družbenik družbe EQO v obdobju med ustanovitvijo družbe (18. februar 2015) in prenosom poslovnih deležev na družbo SALINAS DEL ODIEL (2. junij 2015), in to na zgolj kratkoročen in operativen način, da bi se olajšal prenos lastništva družbe EQO na končnega prejemnika, družbo SALINAS DEL ODIEL.
               
            
                  3.
               
               
                  S tretjim tožbenim razlogom se zatrjuje, da ob koncu proračunskega leta 2015 družba EQO niti neposredno niti posredno ni bila več v lasti družbe ERCROS (ki se šteje za „veliko podjetje“), temveč je bila v lasti družbe SALINAS DEL ODIEL (ki se šteje za „srednje podjetje“).
               
            
                  4.
               
               
                  S četrtim tožbenim razlogom se zatrjuje, da je za ugotovitev velikosti družbe EQO z vidika uporabe zadevne uredbe pomembno le povezava, ki jo je družba EQO imela z družbo, ki je bila njena matična družba ob koncu poslovnega leta 2015 – kakor je razvidno iz letnih računovodskih izkazov za navedeno leto –, in ne povezava s podjetjem, ki je to bilo kratkoročno in operativno v obdobju referenčnega proračunskega leta.
               
            
                  5.
               
               
                  S petim tožbenim razlogom se zatrjuje, da bi pravilna pristojbina morala biti tista za srednje podjetje in ne tista za veliko podjetje, saj je v zvezi s tem treba ugotavljati povezavo, ki obstaja med družbama EQO in SALINAS DEL ODIEL, ne pa med družbama EQO in ERCROS.